ΓΡΑΠΤΗ ΕΡΩΤΗΣΗ E-1859/97 υποβολή: Roberta Angelilli (NI) προς την Επιτροπή (30 Μαΐου 1997)

Θέμα: Παροχή υπηρεσίας μεταφοράς των πληρωμάτων για λογαριασμών των εταιρειών Alitalia S.P.A. και Alitalia Team S.P.A.

Η εταιρεία Alitalia Team S.P.A. που ελέγχεται από την Alitalia S.P.A. καθιέρωσε μία υπηρεσία σύνδεσης μεταξύ του διοικητικού κέντρου της Magliana στη Ρώμη και του Αεροδρομίου Leonardo da Vinci στο Fiumicino για την μεταφορά των πληρωμάτων των ως άνω εταιρειών.

Για την εκπλήρωση της ως άνω υπηρεσίας η Alitalia Team συνήψε τον Νοέμβριο του 1996 σύμβαση με μία εταιρεία υπό την ονομασία RΑΜP για ποσό ύψους 500 εκατομμυρίων λιρεττών ετησίως. Πρόσφατα, η ίδια η Alitalia συνήψε για την ίδια υπηρεσία συμβάσεις με δύο συνεταιριστικές εταιρείες επονομαζόμενες αντιστοίχως SΑR και SΙΑΤ αξίας 10 περίπου δισ. λιρεττών μόνον για την περιοχή της Ρώμης.

Σε αμφότερες της περιπτώσεις δεν προβλεπόταν η προκήρυξη κάποιου μειωδοτικού διαγωνισμού εκ μέρους της Alitalia S.P.A και της Alitalia Team για την κατακύρωση της σύμβασης σχετικά με την εν λόγω υπηρεσία αποκλείοντας εκ των προγράμματων σε άλλες επιχειρήσεις που λειτουργούν στον τομέα τη δυνατότητα να υποβάλουν τις προσφορές τους και αποκλείοντας τη δυνατότητα επιλογής πλεονεκτηκότερων προσφορών από οικονομικής πλευράς.

Ζητεί από την Επιτροπή να επαληθεύσει εάν στο πλαίσιο της κατακύρωσης της ως άνω υπηρεσίας η εταιρεία Alitali S.P.A. ετήρησε πλήρως τους κοινοτικούς κανόνες όσον αφορά την προστασία του ανταγωνισμού και τους διαγωνισμούς για παροχή υπηρεσιών υπενθυμίζοντας ότι το εταιρικό κεφάλαιο της Alitalia ελέγχεται κατά 90% από την εταιρεία χαρτοφυλακείου του δημοσίου ΙRΙ.

Στην περίπτωση που δεν συνέβη τούτο θα μπορούσε η Επιτροπή να αναφέρει εάν είναι σκόπιμο να κινηθούν διαδικασίες για την αποκατάσταση της τήρησης του κοινοτικού δικαίου;

Κοινή απάντηση του κ. Monti εξ ονόματος της Επιτροπής στις γραπτές ερωτήσεις E-1858/97 και E-1859/97 (11 Ιουλίου 1997)

Το άρθρο 2, παράγραφος 2, στοιχείο β), ii) της οδηγίας 93/38/ΕΟΚ του Συμβουλίου της 14ης Ιουνίου 1993 περί συντονισμού των διαδικασιών σύναψης συμβάσεων στους τομείς του ύδατος, της ενέργειας, των μεταφορών και των τηλεπικοινωνιών ((ΕΕ L 199 της 9.8.1993. )), ορίζει ότι στις υποχρεώσεις της οδηγίας υπόκεινται οι αναθέτοντες φορείς που εκμεταλλεύονται μια συγκεκριμένη γεωγραφική περιοχή με σκοπό τη διάθεση αερολιμένων, θαλάσσιων ή ποτάμιων λιμένων ή άλλων τερματικών σταθμών μεταφορικών μέσων σε αεροπορικούς, θαλάσσιους ή ποτάμιους μεταφορείς.

Επιπλέον, στη 18η αιτιολογική σκέψη της οδηγίας διευκρινίζεται ότι το πεδίο εφαρμογής της οδηγίας, όπως αυτό ορίζεται στο άρθρο 2, δεν αφορά τους φορείς που παρέχουν υπηρεσίες εναέριων μεταφορών στο κοινό.

Με βάση τις πληροφορίες που διαθέτει η Επιτροπή, το αεροδρόμιο του Fiumicino διαχειρίζεται η εταιρεία Aeroporti di Roma S.p.A. και όχι το Uffνcio amministrazione scalo aeroporto de Fiumicino de l'Alitalia S.p.A.

Ελλείψει συμπληρωματικών πληροφοριών εκ μέρους του Αξιότιμου Μέλους, η Επιτροπή κρίνει ότι ο υπεύθυνος της σύμβασης, το προαναφερθέν Uffνcio, δεν αποτελεί φορέα που υπόκειται στην οδηγία 93/38/ΕΟΚ.

Επιπλέον, η Alitalia S.p.A. δεν συνιστά οργανισμό δημοσίου δικαίου κατά την έννοια της οδηγίας 92/50/ΕΟΚ του Συμβουλίου της 18ης Ιουνίου 1992 περί συντονισμού των διαδικασιών για τη σύναψη συμβάσεων υπηρεσιών ((ΕΕ L 209 της 24.7.1992. )). Κατά την έννοια του άρθρου 1, στοιχείο β) της προαναφερθείσας οδηγίας, ο οργανισμός δημοσίου δικαίου πρέπει να δημιουργείται για την ικανοποίηση ορισμένων αναγκών γενικού συμφέροντος που δεν έχουν βιομηχανικό ή εμπορικό χαρακτήρα, χαρακτηριστικό που δεν υφίσταται στην περίπτωση της εταιρείας Alitalia S.p.A.

Κατά συνέπεια, η Επιτροπή κρίνει ότι η σύναψη συμβάσεων τόσο με το συνεταιρισμό ταξί «3570» όσο και με την εταιρεία RAMP από την εταιρεία Alitalia S.p.A. δεν εμπίπτουν στο πεδίο εφαρμογής των οδηγιών 93/38/ΕΟΚ και 92/50/ΕΟΚ.